Као студент четврте године основних студија Пољопривредног факултета, Универзитета у Источном Сарајеву, одјељење Бијељина, боравио сам у периоду од 10.9. до 6.10.2017. године у Перму, селу Троељга, ''Агрофирма ТРУД''. У оквиру програма Министарства просвјете и културе Републике Српске, за суфинансирање међународне размјене студената и академског особља, добио сам средства за потребе живота у времену трајања стручне праксе, као и рефундирање путних трошкова.

У наведеном периоду, упознат сам са методом и принципима школовања на Државној пољопривредној академији у Перму, међутим, фокус мог боравка био је усмјерен на партнерску фирму ''Агрофирма ТРУД'', која је смјештена 80 километара од Перма, у селу Троељга. Фирма се бави ратарском и сточарском производњом, и има финализовану производњу у виду 31 млијечног производа, запошљава 400 радника и обрађује 12 000 хектара земље.

Током стручне праксе, обављао сам послове који су уско повезани са мојим тренутним звањем дипл. инж. пољопивреде, смијер биљна производња. Такође, проширио сам своја знања и видике из области сточарства, као и организације једног пољопривредног предузећа уопште. Вишеструки значај обављене праксе огледа се у томе што се за релативно кратак период, студент сусретне са великим бројем операција, провјери стечена знања, као и стекне нова, и самим тим блиско се упозна са својим будућим радним задацима.